****

**REPUBLIKA HRVATSKA**

**KRAPINSKO-ZAGORSKA ŽUPANIJA**

**GRAD ZABOK**

**G r a d o n a č e l n i k**

KLASA: 320-02/19-01/002

URBROJ: 2197/01-03/3-19-1

Zabok, 19. ožujka 2019.

**PREDMET: Nacrt Odluke o agrotehničkim mjerama i mjerama za uređenje i**

**održavanje poljoprivrednih rudina te mjerama zaštite od**

**požara na poljoprivrednom zemljištu**

**- javni poziv za savjetovanje sa zainteresiranom javnošću**

Na temelju članka 11. stavka 2. Zakona o pravu na pristup informacijama (Narodne novine br. 25/13. i 85/15.) i članka 42. Statuta Grada Zaboka (Službeni glasnik Krapinsko-zagorske županije br. 9/13., 16/14. i 4/18.) gradonačelnik Grada Zaboka upućuje

**JAVNI POZIV**

**za savjetovanje sa zainteresiranom javnošću u postupku donošenja**

**Odluke o agrotehničkim mjerama i mjerama za uređenje i održavanje poljoprivrednih rudina te mjerama zaštite od požara na poljoprivrednom zemljištu**

Zakonom o poljoprivrednom zemljištu (Narodne novine br. 20/18. i 115/18.) propisane su ovlasti jedinica lokalne samouprave u pogledu uređenja i održavanja poljoprivrednih površina. Na temelju navedenog zakona donesen je Pravilnik o agrotehničkim mjerama (Narodne novine br. 22/19.).

Obzirom da je potrebno odredbe postojeće Odluke o agrotehničkim mjerama u poljoprivredi i o mjerama za uređivanje i održavanje poljoprivrednih rudina (Službeni glasnik Krapinsko-zagorske županije, broj 8/04. i 28/09.) uskladiti s novim Zakonom i Pravilnikom, izrađen je prijedlog nove Odluke. Obrazloženje uz nacrt Odluke daje se uz ovaj Javni poziv.

**Ovim putem poziva se zainteresirana javnost – građani, obrtnici, trgovačka društva i druge pravne osobe te svi ostali zainteresirani da dostave svoje prijedloge i mišljenja na nacrt odluke o agrotehničkim mjerama i mjerama za uređenje i održavanje poljoprivrednih rudina te mjerama zaštite od požara na poljoprivrednom zemljištu.**

Svoje prijedloge i mišljenja možete dostaviti na popunjenom obrascu koji se daje u prilogu ovom Javnom pozivu i poslati na u njemu navedenu e-mail adresu ili na Grad Zabok, Zabok, ZIVTOV trg 10.

**Savjetovanje će trajati od 20. ožujka do 18. travnja 2019.**

Po završetku savjetovanja, svi pristigli doprinosi bit će razmotreni te prihvaćeni ili neprihvaćeni uz obrazloženja koja su sastavni dio Izvješća o savjetovanju s javnošću.

Izvješće će biti objavljeno na mrežnim stranicama Grada Zaboka www.zabok.hr.

**GRADONAČELNIK**

**Ivan Hanžek, oec.**

**OBRAZLOŽENJE UZ NACRT**

**ODLUKE o agrotehničkim mjerama i mjerama za uređenje i održavanje**

**poljoprivrednih rudina te mjerama zaštite od požara na poljoprivrednom zemljištu**

Zakonom o poljoprivrednom zemljištu (Narodne novine br. 20/18. i 115/18.) uređeno je održavanje i zaštita poljoprivrednog zemljišta, korištenje, koja se zemljišta smatraju poljoprivrednima, ovlasti jedinica lokalne samouprave u provođenju odredbi Zakona i dr.

Za područje Grada Zaboka Gradsko vijeće nadležno je za donošenje agrotehničkih mjera – mjera u slučajevima u kojima bi propuštanje tih mjera nanijelo štetu, onemogućilo ili smanjilo poljoprivrednu proizvodnju te za propisivanje mjera za uređivanje i održavanje poljoprivrednih rudina. Obzirom da je jedna od agrotehničkih mjera i gospodarenje biljnim ostacima prema kojima se u svrhu sprječavanja širenja bolesti i štetočina dozvoljava uništavanje biljnih ostataka spaljivanjem, predmetnom odlukom propisuju se i mjere zaštite od požara na poljoprivrednom zemljištu.

Nadzor na provedbom odredba Odluke sukladno Zakonu o poljoprivrednom zemljištu dužan je vršiti poljoprivredni redar. Obzirom da u trenutku pripreme ove Odluke u Gradu Zaboku nema poljoprivrednog redara te da komunalno redarstvo vrši nadzor na licu mjesta po više raznovrsnih propisa koji su komplementarni sa propisima o zaštiti poljoprivrednih zemljišta, dana je mogućnost da nadzor nad provedbom ove Odluke vrši komunalni redar do prijma u službu poljoprivrednog redara.

U provođenju nadzora može se narediti pravnim i fizičkim osobama

* poduzimanje radnji u svrhu sprječavanja nastanka štete, onemogućavanja ili smanjenja poljoprivredne proizvodnje,
* poduzimanje radnji u svrhu uklanjanja posljedica nastale štete u poljoprivrednoj proizvodnji,
* poduzimanje radnji u svrhu provedbe mjera za uređivanje i održavanje poljoprivrednih rudina,
* uklanjanje protupravno postavljenih ograda, živica, drvoreda, voćnjaka pojedinačnih stabala i grmlja.

U ovlasti nadzora spada i mogućnost donošenja rješenja o prisilnom izvršenju nenovčanih obveza novčanom kaznom ili putem treće osobe.

Prekršajne odredbe iz nacrta Odluke o agrotehničkim mjerama i mjerama za uređenje i održavanje poljoprivrednih rudina te mjerama zaštite od požara na poljoprivrednom zemljištu određene su sukladno Prekršajnom zakonu (Narodne novine br. 107/07, 39/13, 157/13, 110/15, 70/17, 118/18).

**Grad Zabok**